Tom Behnke (FP), 1999-02-26:
Selvmord og selvmordsforsøg er jo ganske alvorligt.
Hvis der er personer, der udviser tendenser i den retning, skal man sørge for, at der bliver grebet ind i tide, sørge for, at de pågældende personer bliver talt fra det og lader være med overhovedet at gøre forsøget.
Vi er i Fremskridtspartiet af den opfattelse, at det her er et område, der skal tages alvorligt og seriøst.
Vi har den opfattelse, at en væsentlig forebyggende indsats er at sikre, at vi har nogle gode familieforhold i Danmark; at familien er et sted, hvor man kan tale om tingene, et sted, hvor man kan søge trøst og støtte og tryghed, således at man ikke behøver at komme i den situation, at man kun kan se én løsning.
Vi har i Fremskridtspartiet også med tilfredshed set, at Livslinien har ydet en enorm indsats på det her område og har gjort utrolig meget.
Og jeg er overbevist om, at hvis vi fortsætter med den mulighed, så er det en væsentlig årsag til og medvirken til, at antallet af selvmord kan falde yderligere.
Sagen er jo, at i os alle, i alle mennesker, ligger der en naturlig blokering mod overhovedet at begå selvmord.
Det ligger jo i det hele menneske, at vi ønsker at opretholde livet så længe som muligt.
Og derfor er det jo ganske meget, der skal til, inden man overhovedet begynder at overveje den tanke, at der kun er én løsning på problemerne, og det er at begå selvmord.
Men sagen er jo, at hvis man først én gang er kommet ud over den blokering, hvis man først én gang har forsøgt at begå selvmord, så er det meget nemt næste gang også at vælge den løsning.
Derfor er der ingen tvivl om, at de, der forsøger at begå selvmord, skal der virkelig gøres en massiv indsats over for, dér skal der virkelig samles op, for de er alt andet lige i den største risikogruppe for at komme til at gøre det igen.
Når jeg ser på SF's forslag, så synes jeg, at det er et godt forslag, og vi har i Fremskridtspartiet stor sympati for alle de intentioner, der er i forslaget.
Men der er to punkter, som jeg er nødt til at sige bør udgå af forslaget, inden vi kan trykke på den grønne knap og godkende det samlede forslag, og det er punkterne 3 og 4 om tilbud til livsmodsundervisning og undervisning i mestring af eget liv og en offentlig informations- og holdningskampagne samt i øvrigt kendskabet til selvmordsadfærd og selvmordsproblematikken generelt.
Det er to punkter, som er problematiske.
Det, der er problematisk, er, at hvis man f.eks. i folkeskolen begynder at undervise i de her ting, så er det netop, at man begynder at sætte nogle tanker i gang i hovederne på børn og unge; nogle tanker, som slet ikke skal sættes i gang.
Det, man skal forhindre, er jo, at den tanke overhovedet opstår.
Tværtimod skal der stimuleres til, at man så længe som muligt opretholder livet, og derfor er det vores opfattelse, at man skal lade være med det her.
Til gengæld er vi helt enige i, at vi skal tage fat i dem, der har problemerne.
Vi skal tage fat i dem, der udviser symptomer, om jeg så må sige, på de her problemer.
Og her er der ingen tvivl om, at vi også støtter et initiativ til, at de faggrupper, der typisk er i berøring på det her felt, blive endnu bedre - de er gode i dag - og at nyuddannede også bliver endnu bedre til på et tidligere tidspunkt at opfange de faresignaler, der kan være. Men som sagt: Vi er meget positive over for forslaget, men forudsætningen for, at vi kan stemme for det samlede forslag, er, at punkt 3 og 4 udgår af forslaget.